Gunnar Bragi Sveinsson utanríkisráðherra tók í dag þátt í ráðherrafundi EFTA-ríkjanna í Genf . Staða fríverslunarviðræðna EFTA var meginefni fundarins og ræddu ráðherrarnir um möguleika á viðræðum við ný ríki . Þá áttu ráðherrarnir fund með Michael Punke , vara-viðskiptafullrúa Bandaríkjanna um stöðu fríverslunarviðræðna Bandaríkjanna við Evrópusambandið . Á fundinum upplýsti Gunnar Bragi ráðherra hinna EFTA-ríkjanna um viðræður sínar við utanríkisráðherra Brasilíu , Luiz Alberto Figuereido í október sl. en þeir ræddu möguleikann á að hefja fríverslunarviðræður milli EFTA-ríkjanna og MERCOSUR-viðskiptabandalagsins , sem Argentína , Brasilía , Paragvæ , Úrúgvæ og Venesúela eru aðilar að . EFTA og MERCOSUR undirrituðu samstarfsyfirlýsingu árið 2000 og kvaðst Figuerido ætla að kalla saman sameiginlega nefnd þeirra þegar Brasilía tekur við formennsku í bandalaginu í byrjun næsta árs . EFTA-ráðherrarnir lýstu eindregnum vilja til að ljúka fríverslunarviðræðum við Indland við fyrsta tækifæri . Farið var yfir stöðuna í viðræðum EFTA við Víetnam og Malasíu en samningalotur í viðræðum við þau er ýmist nýlokið eða á næsta leiti . Staðfest var að þráðurinn yrði ekki tekinn upp að nýju í viðræðum EFTA við tollabandalag Rússlands , Hvíta-Rússlands og Kasakstan , sem var frestað ótímabundið fyrr á árinu , fyrr en friðvænlegar horfi í Úkraínu . Ráðherrarnir lýstu ánægju sinni með að fríverslunarviðræður við Filippseyjar séu að hefjast og ákváðu að EFTA skyldi hefja viðræður við Georgíu . Þeir voru sammála um að efla tengsl EFTA og ASEAN , samtaka ríkja í Suðaustur Asíu , svo og við einstök Afríkuríki , s.s. Nígeríu . Þá voru þeir á einu máli um mikilvægi þess að útvíkka gildandi fríverslunarsamninga við Tyrkland , Kanada og Mexíkó . Þá funduðu þeir einnig með Mariu Luisiu Flores , varaviðskiptaráðherra Gvatemala , í tilefni þess að nýlega lauk samningaviðræðum um aðild Gvatemala að fríverslunarsamningi EFTA og Mið-Ameríkuríkjanna . Á fundinum var ákveðið að stefna að því að ljúka sem fyrst formlegri aðild Gvatemala að áðurnefndum samningi , en fyrir eiga Kostaríka og Panama aðild að samningnum , auk EFTA-ríkjanna . Fundinn sátu auk utanríkisráðherra ; Johann Schneider-Ammann , efnahagsráðherra Sviss , Monica Mæland , viðskiptaráðherra Noregs og Aurelia Frick , utanríkisráðherra Liechtenstein .